Εφαρμογή νέων τεχνολογιών στην αποτύπωση, προβολή και διαχείριση μονοπατιών
Authors: Σιάφαλη Ευαγγελία 
Published: July 2023

Η ολοκληρωμένη βασική διάνοιξη μιας δασικής περιοχής επιτυγχάνεται κυρίως με το δίκτυο δασικών δρόμων και συμπληρώνεται με την απαραίτητη λεπτοφυή διάνοιξη, η οποία σχεδιάζεται και κατασκευάζεται ανάλογα με τις δραστηριότητες και τους σκοπούς που τίθενται σε κάθε δασική εκμετάλλευση. Στην περίπτωση της δασικής αναψυχής και του ορεινού τουρισμού, η βασική διάνοιξη επιτυγχάνεται με το δίκτυο δασικών δρόμων και η λεπτοφυής διάνοιξη με το απαιτούμενο δίκτυο μονοπατιών. Το δίκτυο των μονοπατιών εντάσσεται στο γενικότερο πλαίσιο της Διάνοιξης του δάσους, η οποία εξυπηρετεί τις βασικές λειτουργίες του δάσους, όπως είναι η κάρπωση, η προστασία του Φυσικού περιβάλλοντος, η λειτουργία αξιοποίησης του ορεινού χώρου και ευημερίας του κοινωνικού συνόλου και η λειτουργία της αναψυχής και του ορεινού τουρισμού, αλλά εντάσσεται και στα πλαίσια της Τοπογραφίας και Δασικής Οδοποιίας μέσω της κατασκευής δασικού οδικού δικτύου, καθώς και των απαραίτητων κατασκευών και δασοτεχνικών εφαρμογών για την αποκατάσταση του δασικού τοπίου, καθώς και μέσω του δικτύου μονοπατιών με σκοπό την ολοκληρωμένη μελέτη, την αποτύπωση, την διαχείριση, την προβολή και τις τεχνικές προδιαγραφές των μονοπατιών σε ορεινά δάση και δασικές εκτάσεις. Ο κατάλληλος σχεδιασμός και η κατασκευή ενός μονοπατιού σύμφωνα με συγκεκριμένες τεχνικές προδιαγραφές, αποσκοπεί στην εξοικονόμηση πόρων και στην ελαχιστοποίηση των προβλημάτων συντήρησης και διαχείρισης. Από την μέχρι τώρα έρευνα προκύπτει ότι αν και υπάρχουν τεχνικές προδιαγραφές για την χάραξη, σήμανση και συντήρηση των μονοπατιών, παρόλα αυτά η Ελλάδα είναι ακόμη σε πολύ αρχικό στάδιο ωρίμανσης διαχείρισης των μονοπατιών, δεδομένης της πληθώρας ολοκληρωμένων Οδηγών αποτύπωσης, χαρτογράφησης και Προδιαγραφών για κάθε στάδιο ανάπτυξης ενός μονοπατιού, που υπάρχουν σήμερα στις ΗΠΑ. Συνεπώς, μέχρι στιγμής δεν έχουν αποτυπωθεί μονοπάτια σε διαφορετικές περιοχές έρευνας, με ποικίλο ανάγλυφο και βλάστηση, με γεωδαιτικό δέκτη, ΣμηΕΑ και smartphone με τεχνολογία LiDAR, για την μοντελοποίηση, την διαχείριση και προβολή της περιοχής που διασχίζει ένα μονοπάτι και επιπλέον δεν έχει ερευνηθεί ακόμη στατιστικά ποιο είναι το κατάλληλο μέγεθος δείγματος για ακριβείς αποτυπώσεις και αξιόπιστες μετρήσεις πεδίου για μονοπάτια συγκεκριμένων περιοχών έρευνας. Ακόμη, δεν έχει ερευνηθεί αν υπάρχει στατιστικά σημαντική διαφορά στις μεθόδους αποτύπωσης με διαφορετικά όργανα και αν υπάρχει συσχέτιση μεταξύ των μεταβλητών και τι είδους συσχέτιση υπάρχει. Σκοπός της έρευνας είναι η αποτύπωση, διαχείριση και προβολή των μονοπατιών με αποτύπωση αυτών σε διαφορετικές περιοχές έρευνας, ποικίλου ανάγλυφου, με διαφορετικές συνθήκες δασικής βλάστησης, σε περιβάλλοντα δασικά, παραθαλάσσιες περιοχές, παραποτάμιες περιοχές, περιαστικές περιοχές, ημιορεινές και ορεινές περιοχές και πολύ ορεινές περιοχές με έντονο ανάγλυφο. Για την επίτευξη των σκοπών της έρευνας τέθηκαν οι παρακάτω στόχοι:Εντοπίστηκαν τα μονοπάτια τα οποία διασχίζουν διαφορετικές συνθήκες βλάστησης και διαφορετικές συνθήκες ανάγλυφου. Διεξήχθη προδειγματοληψία για την εύρεση του κατάλληλου μεγέθους δείγματος για κάθε μονοπάτι στην εποχή με φύλλα και στην εποχή χωρίς φύλλαΜε βάση το μέγεθος δείγματος συλλέχθηκαν δεδομένα για κάθε μονοπάτι στην εποχή με φύλλα και στην εποχή χωρίς φύλλα, αναλύθηκαν στατιστικά για τον προσδιορισμό του σφάλματος στην οριζοντιογραφική και υψομετρική θέση και διερευνήθηκε αν υπάρχει στατιστικά σημαντική διαφορά ανάμεσα στις μεθόδους και στα όργανα αποτύπωσης. Επιλέχθηκε η περιοχή για την ολοκληρωμένη αποτύπωση, διαχείριση και προβολή ενός μονοπατιού και με τη βοήθεια των κατάλληλων ΣμηΕΑ και των κατάλληλων φωτογραμμετρικών καμερών επιτεύχθηκε η παραγωγή των φωτογραμμετρικών προϊόντων και πινακίδων υποδοχής. Επιλέχθηκε η περιοχή και επιτεύχθηκε η χαρτογράφηση σε δυσμενείς συνθήκες και απαγορευτικές συνθήκες για πτήση με ΣμηΕΑ. Επιλέχθηκε το σημείο ενδιαφέροντος πλησίον μονοπατιού για την διαχείρισή του και προβολή του με συνδυασμό φωτογραμμετρικών μεθόδων. Προκειμένου να διευκολυνθεί το έργο της συντήρησης και της κατασκευής τεχνικών έργων, των ορειβατικών – πεζοπορικών μονοπατιών, αλλά και του δικτύου δασικών δρόμων, δημιουργήθηκε ένα νέο μοντέλο παραμορφώσεων καταστρώματος μονοπατιού-δασικού δρόμου και εργασιών χωματισμού, με δεδομένα που παρήχθησαν από την προγραμματισμένη πτήση με αερομοντέλο σταθερής πτέρυγας (UAV).